Imtella' Ottubru 13, 2021 - Aġġornata 13 Ta' Ottubru, 2021 8:55am Rapport: Fiorella Pace Mitt esperjenza ta' fotografu Malti li ilu jieħu ritratti ta' għasafar f'Malta għal dawn l-aħħar 20 sena nġabru fi ktieb li fi kliem l-awtur innifsu mhuwiex sempliċiment ktieb ieħor b'ritratti tal-għasafar, imma hu ktieb li jgħaqqad l-esperjenzi li għadda u jgħaddi minnhom f'dan il-passatemp. F'intervista ma' TVM, Aron Tanti qalilna li meta minħabba l-pandemija kellu joqgħod id-dar, iddeċieda li jiġbor l-esperjenzi u r-ritratti tal-għasafar f'dawn l-aħħar 20 sena. Ġej minn familja ta' kaċċaturi u nassaba fejn fi kliemu stess, jgħid li trabba ġo mansab qalb in-natura. Madankollu, 20 sena ilu Aron Tanti iddeċieda li jippreferi jieħu r-ritratti tal-għasafar kollha li jinsabu f'pajjiżna jew li jpassu minn fuq Malta. Huwa qalilna li dan il-passatemp tal-fotografija tal-għasafar iġib miegħu esperjenzi varjati u wkoll imprevedibbli minħabba li fost affarijiet oħra wieħed ma jkollux kontroll fuq l-għasafar jew fuq kif ikun se joħroġ it-temp. Matul dawn is-snin Aron ħa mijiet ta' ritratti u kien waqt il-pandemija li iddeċieda li jiġborhom fi ktieb, A Hundred esperiences of a bird photographer in Malta. "Dejjem nemmen li l-aħjar ritratt huwa dak li għadni se nieħu allura l-ftit ċans li jkolli li nipprova noħroġ biex nipprova nieħu ritratt aħjar milli għandi. Grazzi għall-pandemija spiċċajt imsakkar id-dar bħal kulħadd u allura ndur bejn l-erba' ħitan tad-dar ridt nara kif se nimla l-ħin.… Ma ridtux ktieb tar-ritratti tal-għasafar jew another bird book, ridt xi ħaġa differenti u allura pruvajt ngħaqqad dawn l-esperjenzi mar-ritratti biex dak li jkun inkun nista' naqsam miegħu dak li għaddejt minnu jiena f'dawn l-aħħar 20 sena." Aron enfasizza li r-ritratti b'dawn l-għasafar huma kollha meħudin Malta. Sostna li f'Malta m'għandniex il-fortuna li nsibu għasafar li jbidu Malta. Madonkollu dan il-fatt qatt ma qata' qalb Aron Tanti. "Għandna ħafna għasafar li huma tal-passa, għasafar migratorji li jużaw lil Malta biex jieqfu jistrieħu ftit u mbagħad ikomplu t-triq tagħhom jew lejn l-Ewropa jew lejn l-Afrika. Allura wieħed ta' min joqgħod naqra attent eżempju tar-riħ xi jkun, il-ħin li joħroġ għax jista' jkun li inti toħroġ filgħodu kmieni ma tara xejn, għalfejn? Għax f'Settembru per eżempju jekk inti trid tara tajr tal-priża l-aqwa ħin ikun waranofsinhar." Fost l-isfidi ta' dan il-passatemp tar-ritratti tal-għasafar, Aron Tanti jsemmi l-fatt li minħabba li ngħixu f'pajjiż żgħir b'densita' qawwija ta' popolazzjoni, mhux faċli jmur x'imkien fejn ma jkunx hemm nies biex ikun jista' jieħu r-ritratti bil-kwiet. Għalhekk semma li ħafna drabi fil-postijiet fejn ikun u jarawh bil-camera b'lenti kbira, in-nies isaqsuh x'qed jagħmel u qal li mhux kulħadd jieħu pjaċir jarawh hemm.